venerdì 18 ottobre 2013
blave, cash, favitis e vinars
Ma... Jo lu comenci istès, ancje par che mi da fastidi viodi chest puâr Salvadeat che nol ven inzornât se nol zuie l'Udin...
Vuê al è vinars.
Vinars e je la piçule Vierte de setemane, lu dîs simpri.
E vuê, ma ancje îr, e intant che o jeri a passâ blave o pensavi, come che simpri o pensi, ce vite misare che o vin, che cuant che a son chestis zornadis, no saressin di butalis vie par lavorâ, stâ sierât denant di un ordenadôr o un imprest o un cualsisei argagn di fier, ma al sarès di gjoldi, di stâ fûr, magari sì, vivi cun mancul, ducj, e invezit... ma pobon, al è un discors che al larès fat cu la eternitât e la gjenie umane dute.
Insome... us disevi se si pues scrive cence vê di scrivi... sì, ae fin, ancje chest blog al à come smire di sparniçâ bielis robis e alore jo us dîs:
- che se o vês voie di lâ a mangjâ a la favite, come che soi stât a mangjâ jo, sabite stade, vait che mi soi cjatât ben, e ancje che la favite, par talian, al è il "scricciolo";
- che Cash al fâs cover che a son miôr o compagn dal origjinâl... ducj magari a cognossês chê dai nine inch nails, ma magari us è scjampade chê dai soundgarden, maraveose, o chê di Bonnie Prince Billy, ancjemò plui maraveose...
- che usgnot, ancje se o ai cincsietcutuardis ponts in bocje o voi istès al prin apontament di teatri par lei ai fruts... sperin di cumbinâ...
- che o sopuarti simpri piês lis derivis di coions dai furlans... jo soi cressût zuiant di balon, o ai vût tancj alenadôrs, e magari si rît e si scherze, sui aversaris che si fasin mâl, ma mai nissun mi à insegnât a sperâ e a gjoldi par chel. Anzit... ognidun che o ai vût al à simpri vût voie di vinci cuintri che altris cuant che son fuarts. Disìn che mi àn insegnât a no vê pôre, mai. Ben po... viodi che ducj i coments dai furlans sul infortuni di Balotelli a son o di rabie, o di Ce gust, o di insults mi fâs capî che o sin un popul di sotans, stupits e sotans. No rivarin mai a vinci nuie e al è just cussì.
E vonde cussì, dai. voi a mangjâ e mandi e bon fin di setemane...
Scrit di gelo stellato a lis 19:15 Etichetis: diari
Iscriviti a: Commenti sul post (Atom)
ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn